เช่าซื้องัดโปรบอลลูนล่อใจซื้อป้ายแดง
เช่าซื้อแข่งดุ คลอดแคมเปญบอลลูนดึงลูกค้าเป็นหนี้เพิ่ม
28 มี.ค. 2555

เช่าซื้อแข่งดุ คลอดแคมเปญบอลลูนดึงลูกค้าเป็นหนี้เพิ่ม
นายไพโรจน์ ชื่นครุฑ กรรมการผู้จัดการใหญ่ บริษัท อยุธยา แคปปิตอล ออโต้ ลีส หรือกรุงศรีออโต้ เปิดเผยว่า บริษัทเปิดตัวสินเชื่อเช่าซื้อรูปแบบใหม่ เป็นการผ่อนค่างวดแบบบอลลูน ที่ให้ลูกค้าผ่อนค่างวดช่วงแรกในอัตราต่ำและชำระก้อนใหญ่เมื่อครบสัญญา โดยบริษัทบริษัทได้นำสินเชื่อเช่าซื้อที่คิดดอกเบี้ยแบบบอลลูน ซึ่งเป็นดอกเบี้ยรูปแบบใหม่มาใช้เป็นครั้งแรก จะนำภาระสินเชื่อ 40% ไปคิดในช่วงปีที่ 5 เพื่อให้ภาระการผ่อนค่างวดช่วงที่ 1-48 ลดลง 
เมื่อครบกำหนดสัญญาแล้ว ลูกค้าสามารถเลือกได้ว่าจะขอต่ออายุสินเชื่อออกไปจนถึงงวดที่ 84 หรือขายรถทิ้งเพื่อนำเงินก้อนที่ได้มาปิดบัญชี แล้วไปซื้อรถคันใหม่ แต่การขอสินเชื่อแบบบอลลูนนี้ ต้องวางเงินดาวน์ไม่ต่ำกว่า 30% และคิดดอกเบี้ยสูงกว่าปกติ 0.5-1% 
“หากรถราคา 1 ล้านบาท ก็วางดาวน์ 3 แสนบาท กู้จริง 7 แสนบาท โดยบริษัทจะหักเงิน 4 แสนบาท ไปเก็บไว้หลังงวดที่ 48 เพื่อให้ช่วง 4 ปีแรกผ่อนค่างวดน้อยลง จากเดิมงวดละ 2 หมื่นบาท ก็เหลือเพียง 1 หมื่นบาท สอดคล้องกับพฤติกรรมลูกค้าที่เปลี่ยนรถทุกๆ 4-5 ปี” นายไพโรจน์ กล่าว
นายไพโรจน์ กล่าวว่า การนำสินเชื่อแบบบอลลูนมาใช้ เพราะบริษัทต้องการขยายฐานลูกค้าที่มีรายได้ปานกลางหรือคนเริ่มทำงาน แต่ไม่สามารถซื้อรถในรุ่นที่ต้องการได้ เพราะติดปัญหาค่างวดที่สูง ส่วนเรื่องเงินดาวน์ 30% เพื่อควบคุมความเสี่ยง คาดว่าปล่อยสินเชื่อจากงานมอเตอร์โชว์ได้ 300 ล้านบาท จากสินเชื่อทั้งปีที่ตั้งเป้าเติบโต 28% หรือ 1.27 แสนล้านบาท
นายอัครนันท์ ฐิตสิริวิทย์ กรรมการผู้จัดการ บริษัท ลีสซิ่งกสิกรไทย กล่าวว่า บริษัทได้ร่วมมือกับค่ายรถยนต์หลายแห่งเพื่อออกแคมเปญดอกเบี้ยบอลลูนในงานมอเตอร์โชว์เช่นกัน ซึ่งแม้ดอกเบี้ยแบบบอลลูนจะสูงกว่า แต่ก็จะส่งผลให้ค่างวดเพิ่มขึ้นเพียง 100-200 บาทต่องวดเท่านั้น